মিথ-আচ্ছন্ন ভারতবাসীর স্মৃতিরেখায় এই মুহূর্তে একটা বেমক্কা টান। চোখ টিভির পর্দায়, হাতে মোবাইলে খুলে রাখা সোশ্যাল মিডিয়ার পেজ-এ। নিয়ন্ত্রণরেখা পেরিয়ে পাক-এলাকায় প্রবেশ করল ভারতীয় সেনা। শুরু হয়ে গেল কি বহু-প্রতীক্ষিত ‘যুদ্ধ’? কাল পিতৃপক্ষের অন্তবিন্দু, দেবীপক্ষ আসন্ন। নবরাত্রি শুরুর প্রহর গুনছে হিন্দু-ভারত। এমন সময়ে প্রধানমন্ত্রীর পক্ষ থেকে এই ঘটনা কি একটা ‘দশেরা প্যাকেজ’?  কী বলছে জাতীয়তাবাদ?
উরি আক্রমণের পরমুহূর্ত থেকেই সোশ্যাল মিডিয়ায় পারদ চড়ছিল। ভারত-পাক আকছা-আকছির থেকে আর কোন বস্তুটাই বা বেশি খায় এই উপমহাদেশের মানুষ? সেই সঙ্গে মিথ? বাল্মীকি যা-ই লিখে রাখুন না কেন, অকাল বোধন-নবরাত্রি-দশেরার স্কিমটা একেবারেই লেপ্টে দেওয়া হয় রামের যুদ্ধযাত্রা আর রাবণবধের সঙ্গে। রামায়ণ থাক, মহাভারত-এও দেবীপক্ষ থেকে দশেরার মধ্যেই শেষ হচ্ছে পাণ্ডবদের অজ্ঞাতবাস। দশেরার দিন শমীবৃক্ষ থেকে পাণ্ডবরা নামিয়ে আনেন তাঁদের দৈব অস্ত্রসমূহ। এই কাল ‘ধর্মযুদ্ধ’-এর কাল। এই সেই শুভ মুহরত, যখন ভারতীয় প্রত্নচৈতন্যে যুদ্ধ জায়েজ। রামায়ণ, মহাভারত ছাড়িয়ে যদি প্রবেশ করা যায় দেবী ভাগবত-এ, দেখা যাবে এই পক্ষেই মহিষাসুর-সংহারে প্রবৃত্ত হন দেবী।
আরও পড়ুন
পাক অধিকৃত কাশ্মীরের মাটিতে ঢুকে জঙ্গি মারা শুরু করল ভারতীয় সেনা
ছেলের মৃত্যুর বদলা নিল বন্ধুরা! বাংলার শহিদ বিশ্বজিতের বাবা কী বলছেন?
মোদীর পাক-অভিযান কি সত্যিই এতগুলো কথা ভেবে নির্মিত? না হওয়ার সম্ভাবনাই বেশি। কিন্তু মিথাচ্ছন্ন, জনশ্রুতিতে ভেসে যাওয়া ভারতবাসীর কাছে এই অভিযান যেন দৈব সংঘটন। ‘যুদ্ধ’ হোক বা না-হোক গেরুয়া ভারত অবচেতনে জানে, এই ক্ষণ রণশঙ্খের, রণদামামার। সুতরাং, সেই বাজনা বাজাতে গেলে এর চাইতে ভাল সময় আর হয় না। মিথে আর ধর্মরসে জারিত ভারতীয় জাতীয়তাবাদ জানে এই শুভ মুহরতের কথা।
তা হলে কি এই অভিযান মোদীর ‘দশেরা-উপহার’?